# Radikaliseringsprocessens fire faser

**Fakta**

Radikaliseringsprocessen opfattes af de fleste terrorforskere og myndigheder som en proces opdelt i fire faser.

I denne model er det ideologien, der er drivkraften, men Ann-Sofie Hemmingsens[[1]](#footnote-1) forskning viser, at de få, der når frem til slutfasen, snarere er drevet af et individuelt behov for handling. Den islamistiske ideologi er blot markedets bedste bud på en ramme, hvor behov kan leves ud.

**Første fase: Før-radikalisering (”bekymringstegn”)**

* Ingen specifikke tegn på radikalisering, men:
* Radikaliseringen kan igangsættes af en ”skelsættende livsbegivenhed”, såsom at blive smidt ud af skolen, kæreste der slår op, dødsfald i familien etc.
* Kan begynde at vise interesse for budskaber og værdier i ekstremistiske miljøer: Voldsforherligelse, sort-hvide svar på problemer o.a.
* Begynder måske at opsøge hjemmesider med voldelige budskaber, eller begynder at dyrke fortællinger om uretfærdighed, diskrimination, ”den retfærdige kamp” og helteforestillinger.

**Anden fase: Konvertering og identifikation**

* Ændret fremtoning (f.eks. at lade skægget gro, tage tørklæde på)
* Gradvis afvisning af den vestlige livsstil
* Personlighedsforandringer (en gradvis afstandtagen fra hidtidige livsstil)
* Ændret religiøsitet
* Hyppigere fremmøde i moskeen eller religiøse studiekredse
* Tilknytningsforhold til ligesindede
* Deltager i demonstrationer o.lign. med ekstremistiske budskaber, uddeler løbesedler eller stickers, forsøger at handle aktivt på de ”nye” værdier, fx presse andre til ikke at deltage i demokratiske valg eller til at ændre adfærd mht. påklædning eller mad.

**Tredje fase: Indoktrinering**

* Rejse til et muslimsk land og især et konfliktområde
* Deltagelse i en træningslejr
* Styrkelse af den kollektive identitet i gruppen
* Øget afstandtagen fra personens hidtidige liv
* Møder på private steder, der er svære at opdage
* Sikkerhedsbevidsthed

**Fjerde fase: Handling**

* Anskaffelse af materialer til bomber eller andet materiale til terror
* Prøvesprængninger
* Sondering af terrænet
* Bevidsthed om ikke at tiltrække sig opmærksomhed ved klædedragt eller opførsel

*Kilde: Modellen er en tilpasning af Anne Sofie Aanæs ud fra Tomas Precht: Home grown terrorism and Islamist radicalisation in Europe (Trykt i Information 29. December 2009) og foredrag ved Stine Strohbach fra Styrelsen for International rekruttering og integration, september 2015.*

1. Note fra Religionslæreren (Anne Sofie Aanæs): Ann-Sophie Hemmingsen er terrorforsker ved DIIS (Dansk Institut for Internationale Studier). [↑](#footnote-ref-1)